정조 16년 · 목
貢市堂上徐有隣啓言貢市人詢瘼所懷有稟處之命矣取見其所懷則地衣契貢人以爲渠契進排物種一經排設則每有破污之患或値兩雪則盡爲泥土中所棄故落本浩多而各處借去之弊比國役倍蓰乙巳年詢瘼時嚴加禁斷而歲月稍久借去之弊又如前乞蒙變通保存之澤云矣地衣契貢人難支之狀誠如所懷招致該貢人屢次採訪而若其弊端轉成膏盲一則進排衙門之多數一則私自借用之無節也進排衙門往在癸未年間奉承聖敎有所裁減而其後有次次復出者雖其裁減之外亦多有可合減省者故擧行條件方擬成出啓下知委各司借用一款亦有癸未筵稟定式而行之數年又復如前一體成節目啓下永久遵行而本契主人卽是度支待度支長出仕更令爛商稟處以爲拔本塞源之地爲宜從之○小筆契貢人以爲文武科場所入筆墨大小增廣式年大小科則主掌官輪回擔當武科初會試觀武才內試射則主掌官以下小各司次第擧行自有節目定奪者而近來恣意捧甘勒令進排爲弊多端且武所科場每日所用少不下三四百柄而會減無過數十箇有主掌官文武科所入筆墨勿令捧甘取用至於內入小筆因戊申年判付無弊自束進排於書房色矣庚戌年間還屬工曹之後其所貽弊尤甚於前日依前自束進排於書房色云矣文武科主掌官橫侵之弊名曰給價而實則勒奪此後則竝自各其主掌官貿取進排筆契則雖一柄無敢捧甘取用之意嚴眀申飭書房色進排筆柄事屬之工曹爲曰不久更令自束進排不無銷刻之歎令工曹仍爲擧行而工曹所屬如有侵徵之弊自本司種種廉探該卽草記重勘堂上亦爲論責之意嚴眀分付爲宜從之○狗皮契貢人以爲水獺皮一種卽事大方物及進上所需者故當初潛商之類嚴立禁斷矣近來松灣商等締結富商大賈潛自槯取挾往燕市狼籍賣買莫重方物之需將至絕種之境此單之恣意散貿潛商之弊大變通大振刷然後或有一分禁斷之路云矣水獺皮潛商之弊前後申飭非一非再而近年以來愈往愈甚蓋松商革曾於數十年前與貢人相約每年三百五十餘張折價與受於貢人處矣利其潛商蔑棄前約甚至竝與本價而推托不給故頃自本司關飭松都以爲推給之地而該府只憑民人一邊之訴退斥貢人使不得接跡者有關事體當該守臣從重推考大抵水獺一種若無潛商之竇只爲國中之用則豈有漸至絕種之理乎其所禁戢之道莫先於松商其次則灣商爲先以此意關飭兩府仍令松都據其文記一一依本價以獺皮推給於貢人處爲宜從之○紫門軍契貢人以爲渠貢役煩利少落本甚多將至渙散罷貢之境而特蒙天恩別役條三十同作等之時木七同半代以布十五同添補上下事節目啓下之後得以保存矣頃因嶺東納布之有弊每疋二兩式代捧而渠貢所下四月等尙不上下而每疋以一兩式折價以給故極爲冤抑至今不受旣有從貴添貢之節目嶺東布代錢依上納數爻以每疋二兩式上下云矣當初作等之時果以木七同半代以布十五同上下定式而嶺東布代錢變通之後該曹以布儲苟簡以錢代下而該曹行用之法一疋布價以一兩施行故依此上下云該曹事亦非全無所據令該曹更爲酌量事情布錢間定數出給爲宜從之○祭享軍契貢人以爲渠貢使役卽祭享時祭物陪進之役及親臨試射時差備軍進排者則事體自別而或當鞫獄之時以此軍丁亦爲使役事面不安卽賜變通云矣取考該曹各樣軍丁出用啓下別例別單則鞫獄時各樣軍丁亦爲載錄蓋其守直等軍則以各處上番騎兵替把而其他各樣軍則計日雇立揆以事體似無未安之端而顧其名則祭享軍契軍人出用於鞫獄終涉如何且自貢人出用之際亦多貽弊以此以彼合有變通兵曹又有雜出軍名色就其中另擇出用祭享軍契軍人雖一名更勿出用之意分付兵曹及禁府爲宜從之○各廛市民等以爲亂廛勿禁之後物價別無低下之事而奉國役仰哺之業見失於富商大賈之手云矣蓋此事本非朝家之令甲廟堂及有司之臣特以試可之意姑且行之則其存其罷不必上煩於天聽且於閤外與諸宰有所商確而非但存罷之意各自不同或以爲本事之施不施姑舍民習可駭云或以爲三朔之限亦無意義云前貢布堂上雖以此覆啓而僉議旣如是參差則不可以賤臣一人之見斷定以奏大臣諸宰令方入侍請下詢處之敎曰大臣之意何如右議政金履素曰臣於前貢市堂上覆奏時有所往復不以爲不可而大抵本事初非朝家之令甲且利害得失姑未詳知則其存其罷不必遽然議及姑令置之以待爛商處之爲宜矣敎曰諸宰中有意見人亦爲陳達行兵曹判書鄭昌順曰當初措處時不成節目不分徭役只以試可之意姑行便宜之政實未知其得當而在民人道理則惟當靜俟廟堂處置而曾未幾何無難於上煩天聽民習誠極駭痛存罷與否非所可論矣有隣曰民習之若是喧聒有關堂陛際此曲循後弊難防奉承筵敎曉諭于市民頭目處存罷一款姑勿擧論似合事宜從之○帽子廛市民以爲無稅帽子二百隻許貿之定式乃是無論兩行與否千隻內外從便越送而今已十二年矣昨年十月節行時帽子七十五隻價銀三千八百六十二兩受手標計給於入去馬主處依例呈于備局則自備局知委灣府矣使行入栅後灣府以帽價初不下來報備局而督令納稅移刑曹査實時包價受去之譯官馬主諸招之證驗明的價銀之入去丁寧備局分付內本事旣如此則捧稅一款非所可論云故渠等認爲出場矣自司譯院以渠廛無稅帽子必準元稅帽一千隻然後始許蠲稅之意言送灣府灣府則又因司譯院分付昨年帽稅更爲收捧旣已覈實於刑曹又爲移關於灣府者今爲數月則足想其懲稅之冤抑昨年帽稅爲先蠲減日後貿來亦不拘於千隻準不準俾蒙終始之澤云矣取考秋曹査實後義州移關則以爲帽價則旣受受去之馬主手標昭在又有賣包之譯官立證明白七十五隻帽子見今尙在於市廛之中以此推之其爲廛人之貿來的然無疑蓋當初蠲稅之特敎不啻嚴明廟堂之定式亦甚丁寧則到今徵稅殊非對揚之道故以此意告于廟堂則以爲本事旣如此捧稅一款非所可論云云而旋因譯院公文自灣府今方督納云廟堂之分付譯院之公文雖有先後之別亦必有所以而然更令譯院詳考所以然之故酌量決處後論報本司以爲憑考知委之地爲宜從之○長木廛市民以爲內都庫革罷之後官城木栅所入中椽木應爲外都庫進排之役而以中椽木難得之故使廛人擔當替納倍價貿取浮費閪失殆無限節外都庫旣是厚價且許關東木物而戶曹之案屬故每每頉避使渠廛進排將至渙散之境時急之役無以應責前頭進排使外都庫依例專當擧行而若使渠廛進排則一依外都庫例受價預備木物俾免窘急之患云矣問于該曹則凡干木物皆自外都庫進排而或當不時圍排之處則勢不得不取用於廛人以別貿價上下云該曹事勢無怪其如此而渠輩所懷中受價預備云云便是出一貢契初非可論此後則廛木取用一款切勿擧論設或有不得已取用之時使之相當於時價俾無稱冤之弊爲宜浞之○都下治匠以爲雜鐵廛人等敢稱通共廣貿中房鐵積峙都庫恣意操縱豈不至冤之甚乎一依丁未年判決禁斷云矣丁未判決不啻嚴明各自遵守似合事宜一依丁未判決施行之意分付爲宜從之○門外米廛市民等以爲本廛自國初設施之廛而雍正四年因上言判下自三門外至西三江出入米穀和賣及街路都兒定界次知不啻明白而麻浦西江十餘人無賴輩附庸於本廛基址稱以越境橫侵奪其基址故訴冤於本署則題辭內望遠亭以下至漢江屬之門外米廛文跡昭然麻浦西江屬之門外米廛兩江朔米使門外米廛收合以納云云呈訴備局則題辭內旣因判下城內外三米廛各定基址若干無賴假稱廛號暗錄市案之罪實合刑配廛號卽爲革罷市案亦爲爻周云云而敢生奸計更起訟端一依判下定界文案以爲收稅資生之地云西江米廛市民等以爲本廛處在太倉重地而建倉之初守護疏虞設廛聚民載之市案而康熙甲辰與門外米廛竝立定界本廛所管只是西江坊七洞以字內所收朔稅上奉國役矣癸酉年京廛人等無端橫侵故呼訴平市署則伊時釐正堂上以不相侵犯之意持案册筵達奉承聖敎此是金石之典而昨年門外米廛人不有筵稟定式肆然橫侵收稅於本廛字內故呼訴備局則題辭內濫徵稅錢萬萬非理仍令京兆嚴捧侤音不意今年門外米廛人相訟本署自知理屈誣訴備局直罷廛號其爲冤抑尤當如何本廛特爲復舊云麻浦米廛市民等以爲康熙丙寅設廛市案載錄而以八江要衝之地東有別庫軍監兩倉南有別營設置米廛又設懸房而康熙己亥年間門外米廛無端勒稅於渠廛字內土亭甕里等地故渠等呈訴平市則以門外廛之收稅江頭萬萬無據自今以後永爲革罷之意題給七十餘年更不生意矣又於昨年春多設中都兒於渠廛咽喉之地漸奪市利忽地起鬧乃以非廛等說誣呈秋曹而又以昨今年新鬨都兒竝今撤罷門外廛後復更侵則嚴刑遠配之意捧侤音矣今閏四月門外廛又訴本署勒奪渠廛臺址而又爲見屈又呈備局則不使査覈直罷渠廛嚴訊廛首故不勝痛迫呈訴本司者屢矣而未蒙處分特令復廛依舊生業云矣市案久近自有載錄彼此基址亦有界限公麼小訟之立落無常極爲可駭分付平市署指一決處後以聞爲宜從之○宮底典僕等以爲鹽醢廛年前特蒙惠澤公貨還退矣本館退吏洪得祥以捧稅所任偸食官物故未納零錢參廛諸人處收歉畢納事官捧可否移給新募而戶惠廳給代錢寬限事呼訴許題到付均廳則得祥輩潛取許題錢四百兩以渠輩周旋樣瞞告本館橫占有主之物仍作基業如此不法之漢依律重勘後依本館移給完文施行捧稅則備局節目同爲施行云矣一邊之言有難取信請令本館卽爲詳査決給後論報本司從之